L-UE ttenni l-appoġġ determinat tagħha għall-unità, is-sovranità u l-integrità territorjali tal-Iraq. L-UE tibqa' impenjata biex tikseb paċi, stabbiltà u sigurtà dejjiema fl-Iraq u fir-reġjun kollu, kif ukoll fil-ġlieda kontra Da'esh li joħloq theddida ċara għall-Iraq, għas-sħab tagħna fil-Lvant Nofsani, għas-sigurtà internazzjonali inġenerali u għall-Ewropa direttament. L-UE tappoġġa l-isforzi tal-Koalizzjoni Globali għall-ġlieda kontra Da'esh, inkluża l-azzjoni militari f'konformità mad-dritt internazzjonali. Hija tfakkar li l-azzjoni militari f'dan il-kuntest hija meħtieġa iżda mhix suffiċjenti biex tegħleb lil Da'esh. L-UE tissottolinja li għal paċi u stabbiltà sostenibbli fl-Iraq huwa kruċjali li jkun hemm governanza politika inklużiva. Hija tenfasizza li Iraq b'saħħtu u unifikat huwa essenzjali biex tissolva l-kriżi attwali u għall-iżvilupp u l-prosperità fit-tul tal-pajjiż. Hija tappella lill-pajjiżi tar-reġjun biex jagħtu sehem kostruttiv u jappoġġaw lill-Gvern Iraqi fl-isforzi tiegħu biex jerġa' jġib il-paċi u l-istabbiltà dejjiema fl-Iraq. Barra minn hekk, l-UE ttenni l-appoġġ qawwi tagħha lill-Gvern Iraqi elett b'mod demokratiku, immexxi mill-Prim Ministru Haider al-Abadi, u tilqa' l-impenn tal-gvern li jagħmel riformi u djalogu komprensiv bil-għan li jindirizza l-kriżi politika sottostanti fl-Iraq, filwaqt li jikseb l-inklużività, ir-rikonċiljazzjoni fil-livell nazzjonali u lokali, u l-paċi u l-istabbiltà fit-tul. L-UE tenfasizza li l-programm ta' Settembru 2014 tal-Gvern Iraqi, kif ukoll il-pakkett ta' riforma tiegħu ta' Awwissu 2015, li għandu l-għan li jindirizza l-korruzzjoni, itejjeb l-għoti ta' servizzi liċ-ċittadini u jsaħħaħ governanza tajba, jibqgħu l-bażi għat-twettiq ta' riformi sinifikattivi u tanġibbli għall-poplu kollu tal-Iraq. L-UE tfaħħar il-kuraġġ tal-Prim Ministru al-Abadi li ppropona dawn il-miżuri u tappella lill-awtoritajiet Iraqin biex iżidu l-isforzi tagħhom ta' riforma, iħaffu l-pass tal-implimentazzjoni tagħhom u jagħmlu djalogu komprensiv, sabiex isir progress effettiv malajr. B'mod partikolari l-istabbiliment tal-Gwardja Nazzjonali, ir-reviżjoni tal-hekk imsejħa liġi tad-De-Ba'athification u r-rilaxx tal-priġunieri miżmuma mingħajr akkuża huma miżuri li għandhom jiġu adottati u implimentati mingħajr dewmien. L-UE tappella lill-forzi politiċi kollha tal-Iraq biex jaħdmu b'mod kostruttiv fl-appoġġ ta' dawn l-isforzi vitali biex jibbenefikaw l-istrati kollha tas-soċjetà tal-Iraq. L-UE tisottolinja wkoll l-urġenza li terġgħa tingħata spinta lill-ftehim dwar it-trasferiment tad-dħul u taż-żejt bejn il-Gvern Federali tal-Iraq u l-Gvern tar-Reġjun tal-Kurdistan. L-UE tikkundanna bl-aktar mod qawwi l-abbużi u l-ksur kontinwi, serji, sistematiċi u mifruxa tad-drittijiet tal-bniedem, kif ukoll il-qerda tal-wirt kulturali mwettqa minn Da'esh. Filwaqt li l-vittmi ewlenin ta' dawn l-atti kienu Musulmani Iraqin, persuni li jappartjenu għal gruppi ta' minoranza, b'mod partikolari l-Insara u l-Yezidi, kienu wkoll fil-mira tal-atroċitajiet ta' Da'esh li x'aktarx jikkostitwixxu reati kriminali kontra l-umanità. Dawk kollha responsabbli għal dawk ir-reati kriminali għandhom iwieġbu għal għemilhom. L-UE tilqa' l-progress fil-ġlieda kontra Da'esh li sar fl-Iraq matul l-2015 mill-Forzi tas-Sigurtà Iraqin inklużi Peshmerga, u tappoġġa bil-qawwa l-isforzi tal-Koalizzjoni Globali biex tappoġġa lill-Iraq kontra Da'esh. L-UE ser tkompli timplimenta l-Istrateġija Reġjonali tagħha għas-Sirja u l-Iraq kif ukoll għat-theddida ta' Da'esh u l-Istrateġija Kontra t-Terroriżmu għas-Sirja u l-Iraq, b'fokus partikolari fuq il-Ġellieda Barranin, bħala l-qafas prinċipali tagħha biex tindirizza t-theddida maħluqa minn Da'esh u l-ideoloġija estremista tiegħu u tistenna b'interess ir-rapport li jmiss ta' kull sitt xhur dwar l-implimentazzjoni tal-Istrateġija ta' Marzu 2015. Hija ser tintensifika b'mod partikolari l-isforzi tagħha biex tipprevjeni l-finanzjament tat-terroriżmu, trażżan l-introjtu tiegħu bħal bejgħ illeċitu ta' żejt u artefatti kulturali. Ser jiġu mmultiplikati l-isforzi kontra n-narrattiva terroristika u għat-titjib tal-iskambji ta' informazzjoni biex il-ġellieda terroristi barranin jitwaqqfu. Barra minn hekk, l-UE biħsiebha tapprofondixxi d-djalogu politiku tagħha dwar dawn il-kwistjonijiet mas-sħab tagħha u f'dan il-kuntest ser tfittex li taċċellera l-implimentazzjoni tal-istrateġiji fejn possibbli, u tirreferi għall-eżitu tal-laqgħa tal-Kunsill Ġustizzja u Affarijiet Interni fit-3 u l-4 ta' Diċembru 2015. L-UE tissottolinja l-importanza tar-rispett sħiħ tad-dritt internazzjonali, id-drittijiet tal-bniedem u l-istat tad-dritt fil-ġlieda kontra Da'esh u fiż-żoni liberati kollha. Hija tfakkar li l-ġlieda kontra t-terroriżmu tista' tirnexxi biss jekk titwettaq b'rispett sħiħ tad-drittijiet internazzjonali tal-bniedem, il-prevenzjoni tal-vjolenza settarja, it-tnaqqis tat-tensjonijiet settarji u l-preservazzjoni tan-natura multietnika, multireliġjuża u multikonfessjonali tas-soċjetà Iraqija, kif enfasizzat fil-pjan ta' azzjoni adottat fil-Konferenza ta' Pariġi tat-8 ta' Settembru dwar il-Vittmi tal-Vjolenza Etnika u Reliġjuża fil-Lvant Nofsani. Hija tisħaq fuq in-neċessità li jinbnew mill-ġdid Forzi tas-Sigurtà Iraqin inklużivi u kkontrollati demokratikament u tissottolinja li l-gruppi armati kollha għandhom jaqgħu taħt il-kmand u l-kontroll tal-Istat Iraqi. F'dan il-kuntest, hija tħeġġeġ b'mod partikolari lill-Gvern Iraqi u lill-Kunsill tar-Rappreżentanti biex imexxu 'l quddiem ir-riformi fis-settur tas-sigurtà mmirati biex jiċċentralizzaw il-kmand u l-kontroll ta' dawn il-forzi u jtejbu r-rispett tad-drittijiet tal-bniedem. L-UE tilqa' l-impenn tal-PM al-Abadi biex jinvestiga l-allegazzjonijiet kollha ta' abbużi u ksur u biex jiżgura li dawk li wettqu r-reati jitressqu quddiem il-ġustizzja. L-UE ttenni l-appell tagħha lill-Iraq biex jaderixxi mal-Istatut ta' Ruma. L-UE tenfasizza li r-ritorn ta' persuni spostati internament lejn il-pajjiżi ta' oriġini għandu jkun sikur, informat, volontarju u nondiskriminatorju, skont l-istandards ta' protezzjoni internazzjonali. L-UE tirrikonoxxi li l-istabbilizzazzjoni hija kondizzjoni ewlenija għar-ritorn ta' persuni spostati internament kif ukoll għar-rikonċiljazzjoni. F'dan il-kuntest, hija tafferma mill-ġdid l-appoġġ tagħha għall-isforzi ta' stabbilizzazzjoni mmexxija mill-Gvern Iraqi fiż-żoni liberati, bħat-taħriġ tal-forzi tal-Pulizija Iraqin. Hija tfaħħar lill-Gvern għall-ħidma kostruttiva u l-kooperazzjoni tiegħu mal-Grupp ta' Ħidma dwar l-Istabbilizzazzjoni (SWG) fi ħdan il-Koalizzjoni Globali kif ukoll man-Nazzjonijiet Uniti. L-UE tilqa' l-kontribuzzjonijiet tal-Istati Membri għall-Faċilità ta' Finanzjament tal-UNDP għal Stabbilizzazzjoni Immedjata (FFIS), li kienet kruċjali fl-għoti ta' appoġġ rapidu u effettiv għall-istabbilizzazzjoni fiż-żoni liberati tal-Iraq, bħal Tikrit. L-UE ser tkompli taħdem mill-qrib mal-Gvern Iraqi u l-atturi rilevanti kollha li jikkontribwixxu għall-istabbilizzazzjoni fl-Iraq, inklużi l-SWG u n-Nazzjonijiet Uniti. L-UE tibqa' mħassba ferm dwar is-sitwazzjoni umanitarja terribbli u l-ispostament ta' għadd kbir ta' persuni ċivili u tikkundanna bil-qawwa l-ksur flagranti tal-Liġi Umanitarja Internazzjonali fil-konflitt. L-UE u l-Istati Membri tagħha, l-akbar donaturi ta' għajnuna umanitarja bħala rispons għall-kriżi fl-Iraq, ser ikomplu jipprovdu għajnuna umanitarja mmexxija minn valutazzjonijiet indipendenti tal-ħtiġijiet u li jfittxu li jipprovdu rispons imparzjali. Huma ser jinsistu wkoll mal-partijiet rilevanti kollha fuq il-ħtieġa li tiġi rispettata l-Liġi Umanitarja Internazzjonali, filwaqt li l-protezzjoni tal-persuni ċivili titpoġġa fuq quddiem nett tal-impenn umanitarju u politiku tal-UE fl-Iraq. L-UE ttenni l-appell tagħha lill-Gvern Federali tal-Iraq u lill-Gvern tar-Reġjun tal-Kurdistan, biex jagħmlu kull sforz possibbli biex jiżguraw li l-għajnuna umanitarja tasal għand il-persuni ċivili kollha, b'mod partikolari għand il-persuni spostati internament u r-refuġjati, inklużi l-gruppi vulnerabbli kollha, f'konformità mad-dritt internazzjonali u l-prinċipji umanitarji u għal darba oħra tenfasizza l-importanza li tiġi offruta protezzjoni ugwali lill-komunitajiet etniċi u reliġjużi kollha li huma parti mis-soċjetà Iraqija. Dan huwa kruċjali biex tittaffa t-tbatija tal-persuni ċivili kollha u huwa konsistenti mal-objettiv li jiġi evitat aktar approfondiment tan-nuqqasijiet settarji u etniċi, mingħajr ma jkun hemm impatt fuq in-natura diversa u pluralista tas-soċjetà Iraqija. L-UE tirrikonoxxi wkoll ir-rwol importanti li n-Nazzjonijiet Uniti jaqdu fil-koordinazzjoni ta' għajnuna umanitarja tant meħtieġa. L-UE tappella lill-partijiet differenti fir-Reġjun tal-Kurdistan tal-Iraq biex jaħdmu flimkien fi spirtu ta' kompromess biex isolvu l-imblokk politiku attwali permezz ta' djalogu u moderazzjoni. L-UE ttenni n-neċessità ta' unità u stabbiltà fi żmien meta r-Reġjun tal-Kurdistan qed jiffaċċa sfidi ekonomiċi, soċjali u umanitarji u qed jagħti kontribut sostanzjali għall-ġlieda kontra Da'esh. Hi tistieden lill-Gvern tar-Reġjun tal-Kurdistan u lill-partiti politiċi kollha biex jirrispettaw il-prinċipji u l-valuri demokratiċi sabiex terġa' tiġi stabbilita l-ordni istituzzjonali u biex jimxu 'l quddiem bir-riformi neċessarji. L-UE tibqa' impenjata li taħdem mill-qrib mas-sħab Iraqin li qed jiffaċċaw ħafna sfidi, inkluż permezz ta' Ftehim ta' Sħubija u Kooperazzjoni bejn l-UE u l-Iraq. Hija biħsiebha tkompli tiffoka fuq il-kooperazzjoni fil-ġlieda kontra t-terroriżmu, l-istabbilizzazzjoni immedjata fiż-żoni liberati, u l-appoġġ għal inizjattivi ta' rikonċiljazzjoni u ħolqien tal-paċi. L-UE u l-Istati Membri tagħha jtennu l-impenn sostnut u komprensiv tagħhom għall-perijodu medju u dak fit-tul biex jiġu indirizzati l-kawżi ewlenin tal-kriżi u tittejjeb il-governanza tal-Iraq, filwaqt li jiġi żgurat appoġġ imsaħħaħ kontinwu għall-istat tad-dritt u d-drittijiet tal-bniedem (inklużi r-riforma tal-ġudikatura u s-sigurtà ċivili), u, b'rabta mill-qrib ma' dan, l-iżvilupp soċjoekonomiku. L-UE u l-Istati Membri tagħha ser jesploraw il-possibbiltajiet biex ikomplu jappoġġaw dawn l-oqsma, bl-użu tal-istrumenti kollha disponibbli. L-UE tkompli bl-appoġġ qawwi tagħha għar-rwol tal-UNAMI fl-għoti ta' assistenza u rikostruzzjoni lill-poplu tal-Iraq.